[pic] | EVROPSKA KOMISIJA |

Bruselj, 11.4.2011

COM(2011) 195 konč.

POROČILO KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ

Uporaba evropskega mikrofinančnega instrumenta Progress v letu 2010

POROČILO KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ

Uporaba evropskega mikrofinančnega instrumenta Progress v letu 2010

KAZALO

1. Uvod 4

2. Ključne značilnosti Evropskega mikrofinančnega instrumenta Progress 5

3. Jamstva v okviru mikrofinančnega instrumenta Progress 6

3.1. Vzpostavitev jamstev mikrofinančnega instrumenta Progress 6

3.2. Ključne značilnosti 6

3.3. Kdo je upravičenec? 8

4. Financirani instrumenti 9

4.1. Vzpostavitev skladov fonds commun de placement za financirane instrumente 9

4.2. Ključne značilnosti 10

4.3. Kdo je upravičenec? 11

5. Spremljanje in poročanje 12

6. Komuniciranje 13

7. Združljivost in usklajevanje z drugimi instrumenti 13

8. Obeti in sklepne ugotovitve 14

UVOD

Mikro podjetja[1] so temelj gospodarstva Evropske unije in predstavljajo več kot 95 % od 2 milijonov podjetij , ustanovljenih vsako leto. Tretjino mikro- in malih podjetij ustanovijo brezposelni.

Eden od osnovnih pogojev za ustanovitev podjetja je dostop do finančnih sredstev. Zaradi gospodarske krize se je resno zmanjšalo pridobivanje kreditov pri bankah, kar je še povečalo strukturne težave, s katerimi se srečujejo prikrajšane skupine, ko poskušajo dobiti dostop do bančnih storitev.

Rešitev lahko ponudi mikrofinanciranje[2], še zlasti mikrokrediti, tj. posojila do 25 000 EUR. Pred krizo je bilo potencialno kratkoročno povpraševanje po mikrokreditih v EU ocenjeno na več kot 70 000 novih posojil, vrednih približno 6 296 milijonov EUR.[3] Večino mikrokreditov v EU zagotovijo nekomercialne mikrofinančne ustanove (nevladne organizacije, skladi, vladni organi, banke za spodbujanje gospodarstva v državah članicah in nebančne finančne ustanove), vendar ti ponudniki trenutno nimajo zmogljivosti ali virov za zadovoljitev tako velikega povpraševanja.

Evropski parlament je priznal težavo in pozval Komisijo, naj okrepi prizadevanja za razvoj mikrokreditov v EU, da bi podprli rast in zaposlovanje[4].

Komisija je 2. julija 2009 v odziv na krizo[5] sprejela dva zakonodajna predloga, enega za vzpostavitev evropskega mikrofinančnega instrumenta Progress, drugega pa za uporabo virov iz programa PROGRESS za financiranje tega instrumenta. Parlament in Svet sta na začetku leta 2010 dosegla soglasje o teh zakonodajnih predlogih in nato podpisala Sklep št. 283/2010/EU Evropskega parlamenta in Sveta z dne 25. marca 2010 o ustanovitvi Evropskega mikrofinančnega instrumenta Progress za zaposlovanje in socialno vključenost[6] (v nadaljnjem besedilu: Sklep), ki je začel veljati 8. aprila 2010.

Finančni prispevek iz proračuna EU za obdobje od 1. januarja 2010 do 31. decembra 2013 znaša 100 milijonov EUR.[7] Od tega je 60 milijonov EUR zagotovljenih iz programa PROGRESS[8], 40 milijonov EUR pa iz proračunskih rezerv. Dogovor je vključeval tudi možnost, da se proračunski organ v osnutku letnega proračuna odloči za „povračilo“ največ 20 milijonov EUR programu PROGRESS v obdobju 2011–2013.

To prvo letno poročilo predstavlja pregled izvajanja evropskega mikrofinančnega instrumenta Progress (v nadaljnjem besedilu: mikrofinančni instrument Progress). V skladu s členom 8 Sklepa poročilo temelji na poročilih o izvajanju, ki jih je predložil Evropski investicijski sklad (EIS). Ker je bil mikrofinančni instrument Progress vzpostavljen šele pred kratkim, se to poročilo osredotoča na ključne značilnosti instrumenta, zasnovo produktov in prve korake pri izvajanju. V zadnjih treh razdelkih so opisane komunikacijske dejavnosti, ki sta jih izvajala Komisija in EIS, način, kako mikrofinančni instrument Progress dopolnjuje druge instrumente EU, in možnosti za nadaljnji razvoj.

KLJUčNE ZNAčILNOSTI EVROPSKEGA MIKROFINANčNEGA INSTRUMENTA PROGRESS

Evropski mikrofinančni instrument Progress ima dvojni cilj: po eni strani je zaradi njega mikrofinanciranje dostopnejše osebam, ki želijo ustanoviti ali razviti mikropodjetje, med drugim tudi za samozaposlitev, saj ponudnikom mikrokreditov v EU omogoča, da tem osebam zagotovijo več posojil. Po drugi strani izboljšuje dostop do mikrofinanciranja, tako da zmanjšuje tveganje, ki ga nosijo mikrofinančne ustanove. To ponudnikom omogoča, da dosežejo skupine, ki jih običajno ne bi mogle, na primer, ker ne bi mogle zagotoviti zadostnega jamstva ali ker bi morale biti obrestne mere zelo visoke, če naj bi se upoštevalo dejansko tveganje. Mikrofinančni instrument Progress se osredotoča na široko skupino končnih prejemnikov:

- osebe, ki so ostale brez službe ali jim to grozi ali imajo težave pri vstopanju ali ponovnem vstopanju na trg delovne sile, posameznike, ki jim grozi socialna izključenost, in ogrožene osebe, ki so v zapostavljenem položaju pri dostopu do konvencionalnega trga posojil;

- mikropodjetja, zlasti v socialnem gospodarstvu, ki zaposlujejo osebe iz kategorij, navedenih v prejšnjem odstavku[9].

Za doseganje te široke skupine končnih prejemnikov je treba ponudnikom mikrokreditov dati na voljo različne finančne instrumente. V Sklepu[10] so tako opredeljene štiri vrste finančnih instrumentov: jamstva, instrumenti za delitev tveganja, lastniški instrumenti in dolžniški instrumenti. Ti so na voljo javnim in zasebnim organom, ki so ustanovljeni na nacionalni, regionalni in lokalni ravni ter ponujajo en končni produkt (mikrokredit) osebam in mikropodjetjem v državah članicah.

Za razvoj teh instrumentov sta bili vzpostavljeni dve strukturi:

- jamstvo;

- strukturiran naložbeni mehanizem v obliki skladov fonds commun de placement-fonds d’investissement spécialisé (skupni skladi sredstev za posebne naložbe – FCP-FIS) v skladu z luksemburško zakonodajo, ki ponujajo financirane instrumente (dolžniške in lastniške instrumente ter instrumente za delitev tveganja).

Komisija ocenjuje, da se bodo zaradi učinka finančnega vzvoda zaradi prispevka Komisije v višini 100 milijonov EUR v naslednjih osmih letih mikroposojila povečala na več kot 500 milijonov EUR, in to predvsem zaradi:

- dodatnega financiranja drugih vlagateljev: predvideno je, da bi lahko naložba EU pritegnila financiranje tretjih strani. Evropska investicijska banka (EIB) se je že zavezala, da bo prispevala enak znesek kot EU in da bo za „financirane instrumente“ dala na voljo 100 milijonov EUR. Od drugih vlagateljev se pričakujejo dodatna sredstva v višini 47 milijonov EUR;

- obnovljive narave sredstev: sredstva je med življenjskim obdobjem mikrofinančnega instrumenta Progress mogoče uporabiti več kot enkrat. Sklep določa, da se bo zadnja (vnovična) naložba izvedla v letu 2016;

- vzvoda, ki ga ustvarjajo produkti: po ocenah bi lahko vsak evro, ki se nameni za jamstva, ustvaril vsaj šest evrov v mikrokreditih, učinek vzvoda pri financiranih instrumentih pa naj bi bil po pričakovanjih med ena in tri.

V razdelkih 3 in 4 so opisani vzpostavitev in ključne značilnosti jamstev oziroma financiranih instrumentov ter njihovi upravičenci.

JAMSTVA V OKVIRU MIKROFINANčNEGA INSTRUMENTA PROGRESS

Vzpostavitev jamstev mikrofinančnega instrumenta Progress

Jamstvena shema je bila vzpostavljena 1. julija 2010 v skladu s pogodbo o skrbništvu in upravljanju (PSU), sklenjeno med Komisijo in Evropskim investicijskim skladom. Od skupaj 100 milijonov EUR, ki so na voljo za mikrofinančni instrument Progress, bo 25 milijonov EUR dodeljenih jamstvom.

Ključne značilnosti

Jamstva so bila v bistvu oblikovana na podlagi SMEG[11], jamstev programa za konkurenčnost in inovativnost[12].

Diagram v nadaljevanju predstavlja, kako deluje jamstvo. Posredniki zaprosijo za jamstva, tako da se prijavijo na javni razpis za prijavo interesa, objavljen na spletišču EIS[13]. EIS preuči prijave, ko jih odobrita odbor EIS in Komisija, pa se pogaja o pogodbah s posredniki in z njimi podpiše pogodbe.

EIS izda neposredna jamstva ponudnikom mikrokreditov za kritje njihovih mikroposojilnih portfeljev ali podporoštva jamstvenim ustanovam, ta pa potem izdajo jamstva za kritje mikroposojilnih portfeljev mikrofinančnih ustanov. V obeh primerih je najvišja stopnja jamstva 75 % osnovnega mikrokredita ali jamstvenega portfelja, posrednik pa jamči za vsaj 20 %. Jamstvo, ki ga izda EIS, pokriva prvo izgubo, vendar pa je za vsak portfelj z zagotovljenim jamstvom na podlagi pričakovanih skupnih izgub portfelja določena tudi limitirana mera. Najvišja mogoča odgovornost evropskega mikrofinančnega instrumenta Progress znaša 20 % vsakega portfelja z zagotovljenim jamstvom.

Jamstva veljajo do tri leta. Načeloma se zagotavljajo brezplačno, vendar pa morajo posredniki plačati strošek rezervacije sredstev, če ne dosežejo 90 % dogovorjene višine portfeljev, tj. če izplačajo manj kot 90 % dogovorjene višine mikroposojil. To zagotavlja potrebno spodbudo, da posredniki navezujejo stike s končnimi prejemniki in dosežejo dogovorjene višine portfeljev.[pic]

Dodatnost

Pogodba z EIS določa, da sredstva iz mikrofinančnega instrumenta Progress ne morejo nadomestiti enakovrednih jamstev, ki so jih posredniki prejeli na podlagi obstoječih finančnih instrumentov EU, nacionalnih ali regionalnih finančnih instrumentov. Merilo, ki se uporablja, je učinek na geografski doseg ali na skupni znesek financiranja, ki se zagotovi končnim prejemnikom ali vsaki vrsti končnega prejemnika, še posebej ogroženim skupinam.

Geografsko ravnotežje

EIS bo pri mikrofinančnem instrumentu Progress poskušal spodbujati uravnoteženo geografsko porazdelitev. S pogodbo je obvezan, da izdaja jamstva posrednikom v vsaj 12 državah članicah do konca leta 2016 in da upošteva meje koncentracije jamstev na državo.[14]

Kdo je upravičenec?

Upravičene so samo prijave ustanov, ki zagotavljajo storitve končnim prejemnikom, zajetim v Sklepu. Zagotoviti morajo:

- jamstva za mikroposojilne portfelje ali

- mikrokredite, kakor so opredeljeni v Sklepu.

V obeh primerih mora biti cilj ustanovitev in/ali razvoj mikropodjetij: mikroposojila, ki se dodelijo končnim prejemnikom, je treba uporabiti za financiranje naložb, gibljivih sredstev, vključno s pridobitvijo dovoljenj, in druge stroške za ustanovitev mikropodjetij.

Javni razpis za prijavo interesa je spodbudil znatno zanimanje posrednikov, čeprav se na koncu nekateri niso prijavili. Večinoma so bile to zelo majhne mikrokreditne ustanove, ki delujejo lokalno in ne izpolnjujejo minimalnih zahtev glede ustvarjenega obsega financiranja (vsaj 100 mikroposojil na leto v portfeljih na podlagi mikrofinančnega instrumenta Progress). Ta zahteva glede obsega zmanjša tveganje za posrednika z razvejanjem portfeljev in zagotavlja, da je doseženih več prejemnikov, hkrati pa ne izključuje malih ponudnikov mikrokreditov. Na primer, v Združenem kraljestvu je osem malih mikrofinančnih ustanov združilo svoje vire in ustanovilo skupni sklad, da bi lahko izkoristili instrument (v tem primeru financirane instrumente).

Do konca leta 2010 sta bili med jamstva mikrofinančnega instrumenta Progress vpisani dve operaciji: prva pri belgijskem ponudniku mikrofinanciranja microStart[15] in druga pri nizozemski fundaciji Qredits[16] .

MicroStart

MicroStart je nova belgijska nepridobitna mikrofinančna ustanova, ki jo je ustanovila banka BNP Paribas Fortis v sodelovanju z ADIE[17], francoskim ponudnikom mikrokreditov, ki je tudi eden od največjih evropskih ponudnikov. Mikrofinančni instrument Progress ustanovi microStart jamči do višine 111 375 EUR za mikroposojilni portfelj v višini 2,7 milijona EUR pri 75-odstotni stopnji jamstva in 5,5-odstotni limitirani meri.

MicroStart odobri mikroposojila mikropodjetnikom, ki nimajo dostopa do konvencionalnih bančnih posojil, še posebej brezposelnim, prejemnikom socialne pomoči in priseljencem, ter jim bo zagotavljal podporo med ustanavljanjem in razvojem njihovega podjetja. Microstart se bo najprej osredotočil na številna obubožana bruseljska območja, kot so Saint-Gilles/Sint-Gillis[18], Saint-Josse-ten-Noode/Sint-Joost-ten-Node in Schaerbeek/Schaarbeek, na katerih se stopnja brezposelnosti giblje od 27 % do 32 %. Oblikovani so tudi načrti za širjenje poslovanja v Valonijo in Flandrijo do konca leta 2012.

Jamstvo iz mikrofinančnega instrumenta Progress je banki BNP Paribas Fortis omogočilo, da je bila vključena v ustanavljanje tega novega ponudnika mikrokreditov. To pomeni, da je imela neposreden vpliv na skupno financiranje, zagotovljeno ciljni skupini. V nasprotju z obstoječimi mikrofinačnimi ustanovami v Belgiji, ki večinoma pokrivajo zgornji del trga[19], je cilj ustanove MicroStart , osredotočiti se na spodnji del s povprečnimi posojili v višini od 2 000 do 3 000 EUR. Posledično bo razširila doseg mikrofinanciranja v Belgiji, ki se je do zdaj osredotočalo na večje projekte.

Qredits

Qredits je zasebna nepridobitna fundacija, ki je začela delovati leta 2009. Med njenimi ustanovitelji so javne in zasebne ustanove, na primer nizozemsko ministrstvo za socialne zadeve in zaposlovanje, sklad za zaposlovanje in življenje ter banke ABN AMRO, Fortis Bank Nederland, ING Nederland in Rabobank Nederland. Od mikrofinančnega instrumenta Progress prejema jamstvo v višini 1 300 500 EUR za mikroposojilni portfelj v višini 20,4 milijona EUR pri 75-odstotni stopnji jamstva in 8,5-odstotni limitirani meri.

Qredits ponuja ne le financiranje, temveč tudi mentorstvo uveljavljenim podjetnikom in novoustanovljenim podjetjem z izvedljivim poslovnim načrtom, ki nimajo dostopa do komercialnega financiranja. Mikroposojila dodeljuje tudi prejemnikom in strankam iz ogroženih ali ranljivih skupin, ki ustanavljajo podjetja, kot so brezposelni, prejemniki socialne pomoči, mladi, starejši, osebe s slabo kreditno zgodovino[20] in samske osebe.

Preden je fundacija Qredits dobila jamstvo iz mikrofinančnega instrumenta Progress, so mikroposojila za ustanovitev podjetij predstavljala samo 34 % njenega portfelja, ker take transakcije pomenijo relativno veliko tveganje. Jamstvo je fundaciji Qredits omogočilo razširitev posojil tudi na novoustanovljena podjetja (opredeljena kot podjetniki, katerih poslovna zgodovina ne presega treh let), vključno z ranljivimi skupinami, ki pomenijo večje tveganje. Jamstvo omogoča fundaciji Qredits tudi, da je omilila svoje zahteve za zavarovanje za nekatere najemnike mikroposojil, ki drugače ne bi imeli dostopa do financiranja na Nizozemskem.

Prihodnje transakcije

EIS za prihodnje transakcije še naprej sprejema vloge, ki naj bi po pričakovanjih privedle do nadaljnjih operacij v letu 2011.

FINANCIRANI INSTRUMENTI

Vzpostavitev skladov fonds commun de placement za financirane instrumente

Pogajanja med Komisijo, EIB in EIS o ustanovitvi skladov fonds commun de placement-fonds d’investissement spécialisé (FCP-FIS) so bila končana konec oktobra 2010. Luksemburški regulativni organ[21] je dal končno soglasje za ustanovitev FCP 22. novembra 2010, na dan, ko so se financirani instrumenti začeli uporabljati. Od skupaj 100 milijonov EUR, ki so na voljo za mikrofinančni instrument Progress za obdobje do leta 2013, jih bo 75 milijonov dodeljenih financiranim instrumentom. EIB bo prispevala 100 milijonov EUR, tretji vlagatelji pa naj bi se po pričakovanjih pridružili pozneje z naložbami v skupni vrednosti 50 milijonov EUR. Komisija je od sprejetja Sklepa dodala nadaljnje 3 milijone EUR.[22]

Ključne značilnosti

Za doseganje različnih končnih prejemnikov se v okviru FCP ponujajo različni produkti. Morebitni posredniki se lahko prijavijo za štiri vrste finančnih instrumentov:

- prednostne dolgove [23];

- podrejene dolgove (financiranje je podrejeno prednostnim upnikom);

- posojila z delitvijo tveganja (prednostni dolgovi, združeni z delitvijo tveganja v mikrokreditne portfelju);

- soudeležbo v kapitalu (neposredni ali posredni lastniški kapital v obliki naložb v navadne ali prednostne delnice).

Za financirane instrumente so morebitni posredniki spodbujeni k oddaji vlog neposredno EIS. Ta potem predhodno izbere predloge in jih primerno skrbno preveri. Ko odbor EIS da odobritev, se EIS pogaja s posrednikom in z njim podpiše pogodbo.

Diagram v nadaljevanju ponazarja, kako delujejo financirani instrumenti mikrofinančnega instrumenta Progress. FCP je bil vzpostavljen kot krovni sklad – mikrofinančna platforma EU . Trenutno je njen edini podsklad Evropski mikrofinančni instrument Progress, katerega ustanovitvena vlagatelja sta Komisija in EIB, upravlja pa ga EIS. Komisija je imetnica podrejenih enot, ki so podrejene nadrejenim enotam: to pomeni, da Komisija nosi prve neto izgube, ki vplivajo na sredstva podsklada, EIB pa je kot imetnica nadrejenih enot zaščitena pred izgubami, ki nastanejo podrejenim enotam.

Dodatnost

Pogodba (uredba o upravljanju), ki EIS zavezuje kot upravljavca, določa, da morajo operativni sporazumi, sklenjeni s finančnimi posredniki, povečevati dostop končnih prejemnikov do mikrokreditnih instrumentov in razpoložljivost teh instrumentov, ne morejo pa nadomestiti enakovrednih sporazumov, ki so s posredniki sklenjeni v skladu z obstoječimi instrumenti EU, nacionalnimi ali regionalnimi instrumenti.

Geografska uravnoteženost

Zaradi vzpostavitve geografske uravnoteženosti v EU izpostavljenost posrednikov v nobeni državi članici ne sme preseči 10 % skupnih ciljnih obveznosti vlagateljev.[pic]

Kdo je upravičenec?

Kot pri jamstvih, so tudi pri Evropskem mikrofinančnem instrumentu Progress upravičeni samo tisti ponudniki mikrokreditov, katerih dejavnosti so skladne s cilji tega instrumenta[24].

Glede na to, da se financirani instrumenti niso začeli uporabljati pred koncem leta, je bila ob pripravljanju tega dokumenta podpisana samo ena pogodba, in sicer z bolgarsko mikrofinančno ustanovo Mikrofond [25].

Mikrofond je nebančna ustanova, ki je začela delovati leta 1999 s podporo Sorosove fundacije za gospodarski razvoj (Soros Economic Development Foundation – SEDF) ter financiranjem bank United Bulgarian Bank in Raiffeisenbank. Od leta 2003 ima pravni status zasebne družbe z omejeno odgovornostjo ter je pritegnila številne banke kot posojilodajalke[26] in SEDF kot vlagateljico.

Mikrofond se z relativno majhnimi posojili, ki v povprečju znašajo približno 3 000 EUR, osredotoča predvsem na mikropodjetnike in mikropodjetja, ki običajno nimajo dostopa do drugih virov financiranja[27]. Medtem ko se drugi ponudniki mikrokreditov osredotočajo na mestna območja okrog Sofije, ima Mikrofond podružnice po vsej Bolgariji. Tako lahko zajame tudi podeželska območja, na katerih ni veliko bank, da zapolni vrzel pri ponudbi kreditov. Med njenimi strankami je veliko pripadnikov romske skupnosti v Bolgariji.

Nadrejeno posojilo v višini 3 milijonov EUR iz financiranih instrumentov mikrofinančnega instrumenta Progress bo ustanovi Mikrofond omogočilo razširitev dejavnosti mikroposojil, še posebej na podeželskih območjih, in natančnejše osredotočanje na romsko skupnost, ki ji še zlasti grozijo socialna izključenost, revščina in brezposelnost.

Prihodnje transakcije

V sklepni fazi priprave je še več drugih operacij. Odbor EIS je 13. decembra 2010 odobril posredno kapitalsko naložbo v sklad s sedežem v Združenem kraljestvu. Januarja 2011 je sprejel tudi vlogo romunske mikrofinančne ustanove za nadrejeno posojilo. Do zdaj ni bil zavrnjen še noben predlog. Zanimanje za financirane instrumente so potrdili še štirje ponudniki mikrokreditov, EIS pa v letu 2011 pričakuje še zanimanje nadaljnjih osmih morebitnih posrednikov.

Napoved za transakcije v okviru FCP kaže, da bo uporaba financiranih instrumentov geografsko uravnotežena: na podlagi sedanjih opažanj se pričakuje, da bo 48 % transakcij opravljenih s posredniki iz Zahodne Evrope, 52 % pa s posredniki iz Srednje in Vzhodne Evrope.

SPREMLJANJE IN POROčANJE

Da bi zagotovili dosego cilja mikrofinančnega instrumenta Progress, tj. preproste razpoložljivosti in dostopnosti mikrofinanciranja za osebe, ki ne morejo izkoristiti običajnih bančnih storitev, je nadvse pomembno, da Komisija analizira vzorce črpanja sredstev ter družbeni in gospodarski učinek instrumenta, še zlasti na spodbujanje podjetništva med prikrajšanimi skupinami.

EIS mora zato predložiti polletna poročila o številu prejetih in zavrnjenih vlog za mikrokredite na vmesni stopnji, številu pogodb, sklenjenih s končnimi prejemniki, geografski in sektorski porazdelitvi financiranja ter skupnem številu in vrstah končnih prejemnikov. EIS od finančnih posrednikov zahteva, da o tem redno predlagajo podatke.

EIS mora vsako leto predložiti poročilo o družbenem učinku mikrofinančnega instrumenta Progress. Posredniki bodo tako vključeni v zbiranje informacij o socialnem profilu končnih prejemnikov, še posebej podatkov o njihovi zaposlenosti ob oddaji vloge, izobrazbi, spolu in starosti ter o tem, ali spadajo v določeno skupino (na primer med invalide ali manjšine). Informacije o številu zaposlenih se zbirajo na začetni in končni datum mikroposojila, da se izmeri učinek mikrofinančnega instrumenta Progress na ustvarjanje delovnih mest in da se spremlja vzdržnost mikropodjetij, ki jim je bila dodeljena podpora.

KOMUNICIRANJE

Vzpostavitev Evropskega mikrofinančnega instrumenta Progress je spodbudila veliko zanimanje med finančnimi posredniki in posamezniki, ki želijo ustanoviti ali razviti svoje podjetje. Komisija in EIS sta združila moči, da bi zagotovila jasne informacije o načinu delovanja instrumenta. EIS jih zagotavlja na svojem spletišču in z neposrednimi stiki s posredniki. Komisija prizadevanja za obveščanje osredotoča na oblikovalce politike, organe, ki upravljajo Evropski socialni sklad (ESS), in splošno javnost. Na obsežni konferenci z zainteresiranimi stranmi o mikrofinanciranju v Evropi, ki je potekala 9. in 10. novembra 2010[28] v Bruslju, sta bili natančneje določeni tesnejše sodelovanje in usklajevanje, h katerima so močno zavezani vsi oddelki Komisije, ki se ukvarjajo z mikrofinanciranjem, da bi dosegli združljivost različnih instrumentov. Na dogodku, ki je zaznamoval začetek izvajanja mikrofinačnega instrumenta Progress, so sodelovali vsi vključeni oddelki Komisije in skupina EIB.

ZDRUžLJIVOST IN USKLAJEVANJE Z DRUGIMI INSTRUMENTI

Ustanovitev Evropskega mikrofinančnega instrumenta Progress je privedla do utrditve in racionalizacije financiranja in jamstev, ki jih Evropska unija zagotavlja za podporo mikrofinanciranju v EU.

Okvirni program za konkurenčnost in inovativnost za obdobje 2007–2013 (CIP), ki ga tudi upravlja EIS, je že dolgo uveljavljeni instrument, ki zagotavlja jamstva. EIS v okviru jamstev CIP za mikrokredite zagotavlja jamstva za posojila mikrokreditnim ustanovam (finančnim posrednikom), ki mikropodjetjem ponujajo posojila do vrednosti 25 000 EUR. Mikrofinančni instrument Progress ima od septembra 2010 prednost pri mikrokreditnih poslih. To pomeni, da je te mogoče skleniti v okviru CIP samo, če transakcija ni mogoča v okviru mikrofinančnega instrumenta Progress, na primer, kadar v okviru zadnjega ni na voljo sredstev, kadar posrednik deluje v državi, ki ni država članica, in tako ni upravičen do mikrofinančnega instrumenta Progress, kadar znesek presega mejno koncentracijo na državo članico ali kadar je portfelj posrednika predvsem komercialen. Tudi operacije v okviru pobude JEREMIE[29] podobno dopolnjujejo operacije v okviru mikrofinančnega instrumenta Progress. Pobuda JEREMIE v okviru strukturnih skladov in z deljenim upravljanjem z državami članicami poskuša izboljšati dostop do financiranja za razširitev malih in srednjih podjetij, naložb v inovacije ter financiranje ustanovitve novih podjetij, vključno z mikropodjetji.

Zagotavljanje podpore za izgradnjo zmogljivosti nebančnih ponudnikov mikrokreditov kot tako ni cilj mikrofinančnega instrumenta Progress, temveč je cilj pobude JASMINE[30], ki sta jo Komisija in skupina EIB ustanovili kot triletni pilotni projekt (2009–2011) za zagotavljanje tehnične pomoči in financiranja nebančnih ponudnikov mikrokreditov s sedežem v EU. Komisija je del projekta JASMINE, ki se ukvarja s tehnično pomočjo, podprla s finančnimi sredstvi (7 milijonov EUR), ki jih je Komisiji zagotovil Evropski parlament v okviru pripravljalnih ukrepov, ki jih je zahteval Evropski parlament (EPPA). Ta finančna sredstva podpirajo razvoj mikrofinančnih ustanov v EU, Komisija pa jih uporablja za zagotavljanje sofinanciranja za delovanje nebančnim ponudnikom mikrokreditov. Poleg prvih dveh jamstev, prejetih iz jamstva mikrofinančnega instrumenta Progress, bi ustanova microStart lahko v okviru EPPA tudi izkoristila kapitalsko naložbo v višini 750 000 EUR, Qredits pa posojilo za izgradnjo zmogljivosti v višini 750 000 EUR. Neporabljena sredstva EPPA (3 milijoni EUR) so bila zaradi učinkovitosti dodeljena financiranim instrumentom mikrofinančnega instrumenta Progress.

Mikrofinančni instrument Progress dopolnjuje tudi ESS, ki je za programsko obdobje 2007–2013 kot prednostno nalogo med drugim opredelil tudi podporo podjetništvu. Splošno znano je, da je stopnjo uspešnosti novoustanovljenih podjetij mogoče povečati s celostno in kakovostno podporo pri ustanovitvi in poslovanju, ki je prilagojena potrebam prikrajšanih skupin. 17 držav članic je v operativnih programih to opredelilo kot prednostno nalogo.

Komisija bo še naprej uporabljala tehnično pomoč ESS, da bi nacionalnim in regionalnim organom v državah članicah pomagala izboljšati kakovost sistemov podpore za osebe, ki želijo utrditi svoje podjetje ali ga ustanoviti. Ta pomoč bo vključevala tudi izmenjavo dobre prakse pri izboljševanju navezovanja stikov s ciljnimi skupinami in izboljševanje večsektorskega/večstopenjskega upravljanja.

Nazadnje, posameznikom, ki najemajo mikroposojila, se lahko v skladu z možnostjo, ponujeno v Uredbi o ESS[31], odobri znižanje obrestne mere. Organi upravljanja ESS v državah članicah lahko pripravijo posebne operacije za mikropodjetnike, da bi krili celotne obresti posojil ali njihov del, kar bi zmanjšalo finančno breme mikropodjetnikov in tako dopolnilo mikrofinančni instrument Progress. Vendar pa do zdaj še nobena država članica ni navedla, da namerava izkoristiti to možnost v zvezi z mikrofinančnim instrumentom Progress.

OBETI IN SKLEPNE UGOTOVITVE

Podpisani sporazumi in napovedi o transakcijah kažejo, da so različni ponujeni instrumenti privlačni za širok krog posrednikov.

Približno tretjina transakcij, ki se pripravljajo, naj bi bila po pričakovanjih opravljena z bankami, dve tretjini pa z nebančnimi ustanovami. Samo na področju financiranih instrumentov bo 53 % pogodb glede na obseg verjetno podpisanih z manjšimi bankami, 47 % pa z nebančnimi mikrofinančnimi ustanovami. To pomeni, da bodo prve transakcije dobro uravnotežene glede na vrste ciljnih posrednikov, kar bo tudi pomagalo pri doseganju različnih najemnikov mikroposojil, na katere se osredotoča mikrofinančni instrument Progress.

Za zdaj napovedi o transakcijah kažejo na večje zanimanje za financirane instrumente kot za jamstva, kar pomeni, da je bil način, kako so bili viri EU razdeljeni na ta dva dela mikrofinančnega instrumenta Progress (75 % : 25 %), pravilen. Po pričakovanjih so bila največjega povpraševanja med vrstami produktov, ki se ponujajo v okviru FCP, deležna nadrejena posojila (63 %). Kljub temu so vsi razpoložljivi finančni instrumenti, tj. nadrejena posojila, podrejena posojila, posojila z delitvijo tveganja ter neposredni in posredni lastniški kapital, vključeni v napoved za transakcije, kar kaže, da se v velikem naboru produktov kaže dejansko povpraševanje med ciljnimi posredniki in pomaga izboljšati doseg po celotni EU.

Komisija in EIS pričakujeta tudi zadovoljivo črpanje sredstev. V obdobju 2010–2013 bo za mikrofinančni instrument vsako leto zagotovljenih 25 milijonov EUR.

V letu 2010 je bilo za jamstva odobrenih 10 milijonov EUR, 18 milijonov EUR[32] pa za financirane instrumente[33]. Z nadaljnjimi 24 milijoni EUR, ki jih je prispevala EIB, se je skupni znesek sredstev, ki so na voljo za FCP, povišal na 42 milijonov EUR. Za leto 2011 je Komisija odobrila skoraj 5 milijonov EUR za jamstva[34], za financirane instrumente pa 20 milijonov EUR.

Za jamstva se za leto 2011 pričakuje, da bo izčrpanih nadaljnjih 8 milijonov EUR, napovedi za transakcije, ki vključujejo financirane instrumente, pa kažejo, da bo do konca leta izčrpanih 44 milijonov EUR.

V naslednjem letnem poročilu, ki bo predstavljeno junija 2012 in bo temeljilo na poročilih o izvajanju za leto 2011, ki jih bo predložil EIS, bodo podrobneje ocenjeni dostopnost financiranja za posamezne sektorje in vrste prejemnikov ter geografska in sektorska porazdelitev. Ponujeni bodo tudi prvi kazalniki o učinku in trajnosti mikrofinančnega instrumenta Progress.

[pic][pic][pic]

[1] V Prilogi k Priporočilu Komisije 2003/361/ES z dne 6. maja 2003 o opredelitvi mikro-, malih in srednjih podjetij (UL L 124, 20.5.2003, str. 36) je mikropodjetje opredeljeno kot „podjetje, ki ima manj kot 10 zaposlenih in ima letni promet in/ali letno bilančno vsoto, ki ne presega 2 milijonov EUR“.

[2] „Mikrofinanciranje“ je širši pojem, ki vključuje mikrokredite, pa tudi druge finančne storitve, kot so varčevanja, mikrozavarovanja ali prenosi.

[3] Glej sporočilo „Evropska pobuda za razvoj mikrokredita v podporo rasti in zaposlovanju“ (COM(2007) 708 konč./2 z dne 20. decembra 2007).

[4] Resolucija Evropskega parlamenta z dne 24. marca 2009 s priporočili Komisiji o evropski pobudi za razvoj mikrokredita v podporo rasti in zaposlovanju (2008/2122(INI)).

[5] Glej sporočilo „Skupna zaveza za zaposlovanje“ (COM(2009) 257 z dne 3. junija 2009).

[6] UL L 87, 7.4.2010, str 1.

[7] Člen 3(1) Sklepa.

[8] Sklep št. 1672/2006/ES Evropskega parlamenta in Sveta z dne 24. oktobra 2006 o uvedbi programa Skupnosti za zaposlovanje in socialno solidarnost – Progress, UL L 315, 15.11.2006, str. 1.

[9] Člen 2 Sklepa.

[10] Člen 4 Sklepa.

[11] Jamstva za MSP.

[12] Sklep št. 1639/2006/ES Evropskega parlamenta in Sveta z dne 24. oktobra 2006 o ustanovitvi Okvirnega programa za konkurenčnost in inovativnost (2007–2013), UL L 310, 9.11.2006, str. 15.

[13] http://www.eif.org/what_we_do/microfinance/microcredit_guarantees/index.htm.

[14] Dokler skupne proračunske odobritve ali nadaljnji zneski, ki so na voljo za odobritev, ne presežejo 25 milijonov EUR, znaša mejna koncentracija 4 milijone EUR na državo članico; če presežejo 25 milijonov EUR, znaša mejna koncentracija 6 milijonov EUR ali 16 % skupnih proračunskih odobritev ali nadaljnjih zneskov, ki so na voljo za odobritev (uporablja se nižji od obeh zneskov).

[15] Pogodba je bila podpisana 15. decembra 2010.

[16] Pogodba je bila podpisana 16. decembra 2010.

[17] Association pour le droit à l’initiative économique.

[18] Podružnica v Saint-Gillesu/Sint-Gillisu bo storitve ponujala tudi sosednjima okrožjema: Anderlechtu in Bruslju.

[19] Glavni belgijski ponudnik na tem področju je Fonds de Participation , ki dodeljuje mikroposojila v povprečni višini 15 000 EUR (podatek je za leto 2007).

[20] Qredits upošteva podatke kreditne institucije, da oceni čezmerno zadolženost prosilca.

[21] Commission de Surveillance du Secteur Financier (CSSF).

[22] Sredstva v višini 3 milijonov EUR prihajajo iz pripravljalnih ukrepov Evropskega parlamenta. Glej razdelek 7.

[23] Če gre posojilojemalec v stečaj, morajo biti prednostni dolgovi odplačani, preden drugi upniki prejmejo kakršno koli plačilo.

[24] Člen 2 Sklepa.

[25] Pogodba je bila podpisana 18. februarja 2011.

[26] Deutsche Bank, Dexia Microcredit Fund, Oikocredit, Coop-Est in Alphabank.

[27] Največji ponudnik mikrofinanciranja v Bolgariji je banka ProCredit z 78,59-odstotnim deležem na trgu mikroposojil. Bolj kot na mikropodjetja in mikropodjetnike se osredotoča na mala in srednja podjetja.

[28] Spletišče konference s povezavami do predstavitev:http://ec.europa.eu/social/main.jsp?catId=836&langId=en&eventsId=300&furtherEvents=yes.

[29] Joint European Resources for Micro to Medium Enterprises (Skupna evropska sredstva za mikro in srednja podjetja:http://www.eif.europa.eu/what_we_do/jeremie/index.htm.

[30] Joint Action to Support Microfinance Institutions in Europe (Skupni ukrep za podporo mikrofinančnih institucij v Evropi),:http://www.eif.europa.eu/what_we_do/microfinance/JASMINE/index.htm.

[31] Uredba (ES) št. 1081/2006 Evropskega parlamenta in Sveta z dne. 5. julija 2006 o Evropskem socialnem skladu in razveljavitvi Uredbe (ES) št. 1784/1999, UL L 210, 31.7.2006, str. 12.

[32] 3 milijone v okviru EPPA.

[33] Za jamstva je bilo na račun EIS za mikrofinančni instrument Progress nakazanih 6 milijonov EUR. Za financirane instrumente je bilo izčrpanih 15 milijonov EUR, 3 milijoni EUR pa so bili preneseni.

[34] Odobritev za jamstva znaša skupaj 4 750 000 EUR. 250 000 EUR je bilo odobrenih za podporne ukrepe.